LT Europos Sąjungos oficialusis leidinys C 410/12

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2014/C 410/07

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„FRÄNKISCHER GRÜNKERN“

EB Nr. DE-PDO-0005–01144–7.8.2013

SGN ( ) SKVN ( X )

1. Pavadinimas

„Fränkischer Grünkern“

2. Valstybė narė arba trečioji šalis

Vokietija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži arba perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas

„Fränkischer Grünkern“ – speltos (Triticum spelta) – kviečių rūšies – grūdai, nuimti nesunokę ir išdžiovinti. Speltos derlius nuimamas prasidėjus vaškinės brandos tarpsniui. Tada džiovinama (tradiciškai virš bukmedžio malkomis kūrenamos ugnies), taip „Fränkischer Grünkern“ konservuojamas ir įgauna būdingą aromatą. Kiekviena „Fränkischer Grünkern“ partija priskiriama vienai iš trijų galimų kokybės klasių. I rūšis – bent 80 %, II rūšis – bent 70 %, III rūšis – 60 % šviesiai žalių grūdų. Kokybės kriterijai – ne tik skonis, bet ir šviesiai žalia spalva, grūdo struktūra ir priemaišų – kitų rūšių javų, tuščiųjų avižų grūdų arba piktžolių sėklų – nebuvimas. Drėgnis – ne didesnis kaip 13 %.

3.3. Žaliavos (taikoma tik perdirbtiems produktams)

„Fränkischer Grünkern“ gaminti gali būti naudojama tik „Bauländer Spelz“ veislės spelta.

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Visas „Fränkischer Grünkern“ auginimo, gamybos ir perdirbimo procesas, t. y. sėja, derliaus nuėmimas ir džiovinimas, turi vykti nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

Visais prekybos etapais produktas privalo būti paženklintas etikete „Fränkischer Grünkern“ ir atitinkamu Sąjungos sutartiniu ženklu. Be to, etiketėje nurodomas gamintojo pavadinimas ir adresas. Gali būti nurodomas registracijos apsaugos bendrijoje numeris (neprivaloma).

4. Glaustas geografinės vietovės apibūdinimas

Geografinei vietovei priklauso Hohenlohės apskritis, Maino-Tauberio apskritis ir Nekaro-Odenvaldo apskritis, esančios Badene-Viurtemberge, taip pat Miltenbergo ir Viurcburgo apskritys Bavarijoje.

5. Ryšys su geografine vietove

5.1. Geografinės vietovės ypatumai

Didelę ploto, kuriame auginamas produktas, dalį sudaro iš dalies nepalankių gamtinių sąlygų vietovėmis laikytinos sausringos, daugiausia šlaituose esančios vietos, kurias Odenvaldo kalnai apsaugo nuo kritulių, ir kviečiams auginti vis dar netinkamos seklios ariamosios žemės sklypai, kurių našumo balai yra 20–25. Geografinėje vietovėje vyrauja viduriniojo triaso (Muschelkalk) sudūlėjusių uolienų dirvožemiai. Vidutinė metinė temperatūra geografinėje vietovėje – 8,4 °C, metinis kritulių kiekis – 770 mm. Nuo neatmenamų laikų ūkininkai šiose negiliose, akmenuotose dirvose, kurios netinka žieminiams kviečiams auginti, augina speltą. Geografinės vietovės pagrindą sudarantis Badeno Baulandas – svarbiausia pasaulyje tradicinė „Grünkern“ auginimo vietovė. Niekur kitur spelta, skirta „Grünkern“ gaminti, neauginta šimtmečiais iki šių dienų. Iš kartos į kartą geografinės vietovės ūkininkai dėl nepalankių oro sąlygų ypač pažeidžiamos speltos, augančios po medžiais, laukų pakraščiuose ir palei keliukus, grūdus nuimdavo pieninės brandos tarpsniu ir juos išdžiovindavo.

Gaminant „Fränkischer Grünkern“ iš pieninės brandos speltos reikia įdėti daug pastangų ir darbo. Tam reikia daug specialių žinių, labai daug rankų darbo, kruopščios priežiūros, todėl tokia gamyba įmanoma tik mažuose ūkiuose, kuriuose taikomi senoviniai bendro darbo metodai. Iki šių dienų išlaikyta džiovinimo virš bukmedžio malkomis kūrenamos ugnies tradicija. Džiovinami grūdai ventiliuojami apie 120–150 °C temperatūros džiovinimo oru. Svarbu, kad kietmedžio dūmai visiškai prasiskverbtų pro grūdus ir taip jiems suteiktų tradicinį skonį. Tradicinė rankų darbo reikalaujanti grūdų džiovykla su perforuotu lakštu naudojama tik pavieniais atvejais. Saugomų „Fränkischer Grünkern“ džiovyklų ansamblis palei lauko kelią pietiniame Valdiurno-Altheimo (Nekaro-Odenvaldo apskritis) pakraštyje rodo, kokią reikšmę „Fränkischer Grünkern“ vietos gyventojams turėjo praeityje. Iki dabar džiovinimo procesui svarbiausia ne vien tik temperatūra, jam reikia tam tikros nuojautos ir pakankamai patirties. Vietos žmonės praktines „Fränkischer Grünkern“ auginimo ir gamybos žinias ir patirtį perduoda iš kartos į kartą.

Be to, pietų Vokietija yra tradicinė „Fränkischer Grünkern“ realizavimo rinka. Seniausios istorinės nuorodos į „Fränkischer Grünkern“ randamos 17-ojo amžiaus šaltiniuose – tai įrašai sandėlių sąskaitose arba kaimų ir miestelių mokesčių ir natūrinių mokesčių knygose. „Fränkischer Grünkern“ geografinėje vietovėje auginamas jau nuo 18-ojo amžiaus vidurio ir parduodamas kaip „žali grūdai“ („gröner Kern“). Nuo 19-ojo amžiaus vidurio suintensyvėjo komercinė „Fränkischer Grünkern“ prekyba. „Fränkischer Grünkern“ gamybą regione skatino žydų pirkliai, be to, tam palankias sąlygas sudarė ir svarbių pardavimo rinkų buvimas. Svarbus „Fränkischer Grünkern“ prekybos suklestėjimo veiksnys – regiono pirkėjai, pavyzdžiui, netoliese esančiame Heilbrone įkurta firma „Knorr“, naudojusi „Fränkischer Grünkern“ miltus nuo 19-ojo amžiaus 8-ojo dešimtmečio.

5.2. Produkto ypatumai

„Fränkischer Grünkern“ pasižymi tolygia stikliška struktūra ir spalva, stipriu, intensyviu bukmedžio skoniu ir riešutų aromatu. Smulkiuose „Fränkischer Grünkern“ grūduose yra daug glitimo, todėl džiovinimo metu susiformuoja riešutų aromatas. 1960 m. nustatyta, kad „Fränkischer Grünkern“ augintojų susivienijimo nariams privaloma veislė „Bauländer Spelz“, nes ji pasižymi geriausiu aromatu ir didžiausiu stikliškumu. Veislė „Bauländer Spelz“ patvirtinta 1958 m. ir yra viena iš seniausių patvirtintų speltos veislių. Mokslinių tyrimų duomenimis, ši geografinėje vietovėje paplitusi vietinė veislė ypač tinka „Fränkischer Grünkern“ gaminti, nes susiformuoja tvirti lukštai ir grūdai – šios savybės praverčia džiovinant pažeidžiamus vaškinės brandos grūdus. Atspari ir nereikli veislė yra puikiai prisitaikiusi prie specifinių vietos ir klimato sąlygų ir geografinėje vietovėje, kurioje agronominės sąlygos yra nepalankios, duoda vidutinį derlių, net ir netaikant brangių ir sudėtingų auginimo metodų. Nacionalinio grūdininkystės instituto moksliniai tyrimai apie veislės, pjūties laiko ir džiovinimo įtaką „Fränkischer Grünkern“ kokybės savybėms rodo, kad veislė „Bauländer Spelz“ įvairiais atžvilgiais labiau nei kitos veislės tinka nustatytos geografinės vietovės kilmės „Fränkischer Grünkern“ gaminti – tiek kalbant apie džiovinimo procesą, kurio metu išgaunama tolygi stikliška struktūra ir spalva, tiek apie aromato bei skonio intensyvumą ir „Fränkischer Grünkern“ išeigą (Zwingelberg ir Münzing, „Grünkern – Einfluss von Sorte, Erntezeitpunkt und Darre auf die Qualitätseigenschaften“ [Veislės, pjūties laiko ir džiovinimo įtaka „Grünkern“ kokybės savybėms], 1991, p. 21). Be to, šiai vietos veislei būdingi labai smulkūs grūdai, o tūkstančio grūdų svoris paprastai mažesnis už vidutinį, tai sudaro palankias tolygaus džiovinimo sąlygas ir taip padeda išgauti tolygią stiklišką struktūrą ir spalvą, dėl geros išeigos ši veislė daugiausia auginama būtent „Fränkischer Grünkern“ gaminti.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

„Fränkischer Grünkern“ kokybę ir būdingas savybes daugiausia lemia kilmės vietovės geografinės sąlygos, įskaitant gamtos ir žmogaus veiklos veiksnius. Išskirtinės produktui būdingos savybės susiformuoja dėl dirvožemio ypatybių ir klimato sąlygų sąveikos geografinėje vietovėje ir dėl veislės „Bauländer Spelz“ auginimo.

„Fränkischer Grünkern“ pripažintų organoleptinių savybių intensyvumui įtakos turi ir vietos žinios, šimtmečius puoselėjama „Fränkischer Grünkern“ auginimo, perdirbimo ir gamybos tradicija, visų pirma derliaus nuėmimo ir perdirbimo ūkiuose įgūdžiai. Siekiant išsaugoti Baulando regiono ūkininkų kulinarinį paveldą, biologinės įvairovės išsaugojimo fondas „Slow Food“ 2010 m. „Fränkischer Grünkern“ įtraukė į tarptautinę „Presidio“ bendruomenę.

Paragauti „Fränkischer Grünkern“ siūloma aukštosios virtuvės restoranuose, esančiuose regione ir už jo ribų. Gausūs iš kartos į kartą perduodami patiekalų iš „Fränkischer Grünkern“ receptai (seniausias užfiksuotas 1821 m.) rodo šio produkto reikšmę Frankonijos virtuvei. Kultūrinį regiono gyvenimą įvairina su „Baulando auksu“ siejama veikla, pavyzdžiui, nuo 1978 m. Kuprichhauzene rengiama „Fränkischer Grünkern“ šventė arba maždaug 100 km ilgio „Fränkischer Grünkern“ dviračių takas.

Tiek gamtinės sąlygos, tiek žmogaus veiklos veiksniai, kaip antai derliaus nuėmimo laikas ir džiovinimo procesas, produkto ypatybėms daro tokį poveikį, koks būtų neįmanomas kituose regionuose. Išskirtinės geografinės vietovės klimato ir dirvožemio sąlygos, taip pat šios vietovės vietinė veislė „Bauländer Spelz“ ir joje susiformavęs „Fränkischer Grünkern“ džiovinimo būdas leidžia gaminti aukštos kokybės produktą ir taip plėtoti tvarią veiklą vietose, kur gamtinės sąlygos nepalankios, ir pasitelkus žmonių sumanumą prisitaikyti prie geografinių sąlygų.

Nuoroda į paskelbtą specifikaciją

(Reglamento (EB) Nr. 510/2006 5 straipsnio 7 dalis (3))

https://register.dpma.de/DPMAregister/geo/detail.pdfdownload/40685

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Žr. 2 išnašą.